Číslo: .../2015

**Volebný poriadok**

pre voľby do Rady školy pri Súkromnej základnej umeleckej škole,

Ružová 1637, 010 01 Žilina, konané dňa 19. októbra 2015

Tento volebný poriadok sa vydáva na účely volieb členov do rady školy, ktorá je ako orgán školskej samosprávy ustanovená v zmysle Zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a v súlade s Vyhláškou MŠ SR č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení v znení neskorších predpisov.

**Časť I.**

**Všeobecné ustanovenia**

1) Voľby do Rady školy (ďalej aj RŠ) vyhlasuje zriaďovateľ v súlade s Vyhláškou Ministerstva školstva SR 291/2004 z 15. apríla 2004, ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení v znení neskorších predpisov. Zriaďovateľ môže delegovať svojho zástupcu ako pozorovateľa volieb. Voľby sú všeobecné, rovné a tajné.

2) Riaditeľka školy zverejní na verejne prístupnom mieste a na webovej stránke školy oznam o uskutočnení volieb a výzvu na podávanie návrhov na kandidátov do volieb RŠ. Návrh na kandidáta do volieb RŠ za rodičov je možné predložiť spolu so súhlasom kandidáta v písomnej podobe najneskôr 16. októbra 2015 do 12.00 hod. na riaditeľstve školy. Oznam o dátume a mieste konania volieb, výzva na podávanie návrhov na kandidátov ako aj volebný poriadok musia byť zverejnené najneskôr pred 5 dní pred začiatkom volieb.

Voľby do RŠ sa uskutočnia:

* **zástupca pedagogických a nepedagogických zamestnancov** dňa 1. októbra 2015 na zasadnutí Pedagogickej rady školy
* **zástupcovia rodičov** dňa 19. októbra 2015 o 16:00 hod.

3) RŠ má 5 členov a pozostáva z nasledujúcich zástupcov:

a) jeden zvolený zástupca pedagogických zamestnancov SZUŠ,

b) jeden zvolený zástupca nepedagogických zamestnancov SZUŠ,

c) dvaja zvolení zástupcovia rodičov žiakov SZUŠ,

f) jeden delegovaný zástupca zriaďovateľa.

Členom rady školy nemôže byť riaditeľka alebo zástupkyňa riaditeľky školy.

4) Oprávnenými voličmi pre voľbu členov RŠ sú všetci zamestnanci školy, ktorí majú so SZUŠ uzatvorenú pracovnú zmluvu, a teda sú v pracovnom pomere v deň konania volieb a rodičia detí SZUŠ ktoré sú vedené v databáze detí a žiakov SZUŠ v deň konania volieb. Pri voľbe zástupcu rodičov do orgánu školskej samosprávy môžu rodičia uplatniť len jeden hlas bez rozdielu v počte ich detí v SZUŠ.

5) Voľby do rady školy sa uskutočnia a ich výsledok bude platný, ak sa volieb zúčastní nadpolovičná väčšina oprávnených voličov. Ak sa volieb nezúčastní nadpolovičná väčšina oprávnených voličov, zriaďovateľom poverený zástupca školy vyhlási opakovanú voľbu, pričom pri opakovaných voľbách nie je podmienkou platnosti výsledku účasť nadpolovičnej väčšiny oprávnených voličov.

**Časť II.**

**Volebná komisia**

1) Voľby do RŠ riadi volebná komisia (ďalej aj VK) menovaná riaditeľkou školy. Volebná komisia je trojčlenná, pričom jeden z jej troch členov je ustanovený za predsedu. Členom volebnej komisie môže byt iba ten, kto súhlasí so svojím členstvom vo VK. Žiadny člen volebnej komisie nemôže kandidovať vo voľbách, ktoré riadi.

Volebná komisia je zriadená s cieľom prípravy, organizácie, kontroly a vyhodnotenia volieb. Za jej činnosť je zodpovedný predseda VK.

2) Činnosť volebnej komisie pred konaním volieb:

* skontroluje zverejnenie oznamu o konaní volieb a možnosti podávať návrhy na kandidátov do volieb RŠ v určenom termíne,
* v spolupráci s riaditeľkou školy a triednymi učiteľmi zistí počet oprávnených voličov,
* v spolupráci s riaditeľkou školy zabezpečí vytlačenie zodpovedajúceho počtu hlasovacích lístkov pre jednotlivé voľby (Hlasovací lístok pre voľbu zástupcov pedagogických zamestnancov, Hlasovací lístok pre voľby zástupcov rodičov žiakov SZUŠ), ktoré budú obsahovať dátum konania volieb, informáciu o počte volených kandidátov, všeobecné pokyny k spôsobu voľby (označenie zakrúžkovaním) a očíslovaný zoznam navrhnutých kandidátov v abecednom poradí,
* zabezpečí, že hlasovacie lístky budú opatrené vhodnými identifikačnými znakmi, t. j. názvom organizácie a odtlačkom pečiatky,
* zabezpečí  vytlačenie prezenčných listín pre jednotlivé voľby,
* skontroluje pripravenosť volebných miestností a hlasovacej urny.

3) Činnosť volebnej komisie počas konania volieb:

* pred vydaním hlasovacieho lístka voličovi zabezpečí jeho zapísanie do prezenčnej listiny (poradové číslo, meno a priezvisko, podpis),
* zabezpečí, že vytlačené hlasovacie lístky, ktoré neboli vydané voličom so zapísaním voliča do prezenčnej listiny, budú preukázateľne vyradené z procesu volieb,
* dohliada na transparentný priebeh volieb,
* na požiadanie voliča ho informuje o spôsobe hlasovania,
* riešenie sporných prípadov je v kompetencii volebnej komisie.

4) Činnosť volebnej komisie po vykonaní volieb:

* bezprostredne po ukončení volieb zistí počet odovzdaných hlasovacích lístkov,
* sčíta platné hlasovacie lístky, pričom za platné hlasovacie lístky sa považujú tie, na ktorých je označený zakrúžkovaním určený alebo nižší počet kandidátov podľa jednotlivých častí tohto volebného poriadku; poškodený hlasovací lístok (roztrhnutý, popísaný, pokreslený, a pod.), ktorý spĺňa ostatné podmienky, je platný,
* dopísaní kandidáti sa neberú do úvahy, ale ak hlasovací lístok spĺňa ostatné podmienky je platný,
* sčíta neplatné hlasovacie lístky, pričom hlasovací lístok je neplatný, ak je kandidát označený iným spôsobom ako zakrúžkovaním, alebo je zakrúžkovaný vyšší ako stanovený počet kandidátov,
* vykoná sčítanie hlasov pre jednotlivých kandidátov,
* pri sčítaní hlasovacích lístkov a hlasov sú prítomní len členovia VK,
* v prípade rovnosti hlasov o členstve v rade školy rozhodne žrebovaním predseda VK za prítomnosti členov VK, riaditeľa školy a prípadného zriaďovateľom delegovaného pozorovateľa,
* z priebehu volieb v každej skupine voličov zabezpečí vyhotovenie zápisnice, ktorú podpíšu všetci členovia VK a overí ju zriaďovateľom poverený zástupca školy,

Zápisnica obsahuje:

* označenie volieb,
* termín konania volieb,
* počet oprávnených voličov,
* počet zúčastnených voličov,
* zoznam všetkých navrhnutých kandidátov s uvedením počtu platných hlasov,
* zoznam zvolených členov RŠ,
* v prípade sporných situácií počas volieb ich stručnú charakteristiku a spôsob riešenia,
* prílohu tvoria prezenčné listiny voličov.
* zápisnice z volieb spolu s prílohou a hlasovacími lístkami odovzdá predseda volebnej komisie riaditeľovi školy bezprostredne po ukončení sčítania hlasov,

5) VK oficiálne vyhlási výsledky volieb zverejním v priestoroch SZUŠ a následne publikovaním na webovej stránke školy a tým ukončí činnosť volebnej komisie.

**Časť III.**

**Voľby zástupcov pedagogických zamestnancov**

zabezpečí zástupca poverený riadením školy v spolupráci s volebnou komisiou

1) Volebný lístok okrem všeobecných údajov a identifikačných znakov obsahuje v abecednom poradí očíslovaný zoznam pedagogických zamestnancov, ktorí volebnej komisii potvrdili svoj súhlas s kandidatúrou.

2) Kandidátom na volebnom lístku nemôže byť člen volebnej komisie, nakoľko nemôže kandidovať vo voľbách, ktoré riadi.

3) Každý oprávnený volič, pedagogický zamestnanec, môže na volebnom lístku z uvedených kandidátov vyznačiť zakrúžkovaním poradového čísla najviac 1 kandidáta. Volebný lístok, ktorý je inak upravený, je neplatný.

4) Členom RŠ sa stáva jeden kandidát s najvyšším počtom získaných hlasov. V prípade rovnakého počtu hlasov rozhodne o členstve v rade školy žrebovaním predseda VK za prítomnosti členov VK, riaditeľky školy a prípadného zriaďovateľom delegovaného pozorovateľa.

5) Ak zástupca pedagogických zamestnancov  prestane byť zamestnancom školy, členom rady školy sa stane ďalší pedagogický zamestnanec, ktorý vo voľbách získal najvyšší počet hlasov.

6) V prípade malého počtu pedagogických zamestnancov v SZUŠ, kedy nie je možné vytvoriť 3-člennú volebnú komisiu, nakoľko ďalšími pedagogickými zamestnancami sú riaditeľ SZUŠ a kandidát do Rady školy za pedagogických zamestnancov, pedagógovia SZUŠ sa dohodnú na Pedagogickej rade školy, ktorý z nich bude zastupovať pedagogických zamestnancov v Rade školy.

**Časť IV.**

**Voľby zástupcu nepedagogických zamestnancov**

zabezpečí zástupca poverený riadením školy v spolupráci s volebnou komisiou

1) Volebný lístok okrem všeobecných údajov a identifikačných znakov obsahuje v abecednom poradí očíslovaný zoznam nepedagogických zamestnancov SZUŠ, ktorí volebnej komisii oznámia svoj súhlas s kandidatúrou.

2) Kandidátom na volebnom lístku nemôže byť člen volebnej komisie, nakoľko nemôže kandidovať vo voľbách, ktoré riadi.

3) Každý oprávnený volič, nepedagogický zamestnanec, môže na volebnom lístku z uvedených kandidátov vyznačiť zakrúžkovaním poradového čísla najviac 1 kandidáta uvedeného na volebnom lístku. Volebný lístok, ktorý je inak upravený, je neplatný.

4) Členom RŠ sa stáva jeden kandidát s najvyšším počtom získaných hlasov. V prípade rovnakého počtu hlasov rozhodne o členstve v rade školy žrebovaním predseda VK za prítomnosti členov VK, riaditeľky školy a prípadného zriaďovateľom delegovaného pozorovateľa.

5) Ak zástupca nepedagogických zamestnancov  prestane byť zamestnancom školy, členom rady školy sa stáva ďalší nepedagogický zamestnanec, ktorý vo voľbách získal najvyšší počet hlasov.

6) V prípade malého počtu nepedagogických zamestnancov v SZUŠ, kedy nie je možné vytvoriť 3-člennú volebnú komisiu, nepedagogickí zamestnanci SZUŠ sa dohodnú na napr. ako hostia na Pedagogickej rade školy, ktorý z nich bude zastupovať nepedagogických zamestnancov v Rade školy.

**Časť V.**

**Voľby zástupcov rodičov**

zabezpečí zástupca poverený riadením školy v spolupráci s volebnou komisiou

1) Kandidáta na voleného člena RŠ môže po jeho písomnom súhlase navrhnúť ktorýkoľvek z voličov alebo kandidát sám môže oznámiť svoje rozhodnutie kandidovať do RŠ. Termín prijatia písomných návrhov kandidátov do volieb RŠ je do 16. októbra 2015 do 12.00 hod. na riaditeľstve školy.

2) Volebná komisia prijíma návrhy na kandidátov, zostaví kandidátku, pripraví prezenčné listiny voličov, vyhotoví volebný lístok, ktorý bude okrem všeobecných údajov a identifikačných znakov obsahovať očíslovaný zoznam navrhnutých kandidátov v abecednom poradí.

3) Každý volič môže na volebnom lístku vyznačiť zakrúžkovaním poradových čísel najviac dvoch kandidátov uvedených na volebnom lístku. Volebný lístok, ktorý je inak upravený, je neplatný.

4) Volebný lístok upravený podľa vlastnej vôle vhodí oprávnený volič osobne do urny umiestnenej na chodbe SZUŠ Ružová 1637, 010 01 Žilina.

4) Oprávnení voliči z radov rodičov si môžu uplatniť len jeden hlas bez rozdielu v počte svojich detí v SZUŠ.

5) Členmi RŠ sa stávajú prví dvaja kandidáti podľa počtu získaných hlasov. V prípade rovnakého počtu hlasov druhého a ďalších kandidátov v poradí o zvolení za člena RŠ za rodičov rozhodne žrebovaním predseda VK za prítomnosti členov VK, riaditeľky školy, prípadného zriaďovateľom delegovaného pozorovateľa a za prítomnosti zástupcu rodičov.

6) Ak dieťa zvoleného zástupcu rodičov prestane byť žiakom SZUŠ, členom rady školy sa stáva ďalší zvolený zástupca rodičov, ktorý vo voľbách získal najvyšší počet hlasov.

**Časť VI.**

**Záverečné ustanovenia**

1) Zápisnice z volieb vyhotovené volebnou komisiou spolu s prílohou (prezenčnými listinami) a hlasovacími lístkami budú uložené v registratúre SZUŠ počas celého funkčného obdobia rady školy.

2) Prvé zasadnutie doplnenej RŠ zabezpečí zriaďovateľ v spolupráci s povereným zástupcom riaditeľa SZUŠ v primeranom termíne od skončenia volieb.

V Žiline dňa 2. októbra 2015 Ing. Petra Nováková, PhD., v. r.

 riaditeľka SZUŠ